作者:黃機
標題:沁園春
內容:有美一人，昔在何居，今方見之。儼瓊纓翠弁，氣清芬只，珠幢絳節，光陸離兮。吾道非耶，世情復爾，天驥昂藏不受羈。還知否，定曲高寡和，才大難施。行吟湘水之湄。看雲捲雲舒無定姿。想粲然長笑，物皆有用，時哉易失，我亦奚為。袖手旁觀，何如小試，欲脫囊中失利錐。君休嘆，正梅花將發，塵滿征衣。